Pelletid koosnevad saeveskite tootmisjääkidest, peamiselt puidutolmust ning saepurust või muuks tootmiseks sobimatust puidust. Kasutatavad puuliigid on peamiselt okaspuu-, aga järjest enam ka lehtpuu jäätmed. Pelleti valmistamisprotsessis võidakse lisada väheses koguses (kuni 1%) muid taimseid materjale (nt tärklis) pelletite pressimise hõlbustamiseks.
Need tootmisjäägid kuivatatakse ja vajadusel peenestatakse. Saadud kuiv puru pressitakse väikesteks graanuliteks – pelletiteks. Pelletid on sertifitseeritud toode, tavaliselt vastavuses ENplus A1 normidega ning range kontroll tagab väga väikese keskkonnamõjuga kvaliteetse kütte koduseks kasutamiseks. Kvaliteetne küte tagab väga madala tuhasisalduse ning tuhka saab hiljem edukalt kasutada aiaväetisena. Nii välditakse keskkonnajäätmete tekkimist.